Нохчашна дуьхьал къизаллаш лелоран политика Къилбасда-Кавказехь уггар онда а, къарлуш доцу а, кхерамен а долчу халкъана дуьхьал д1аяхьар инарла Ермоловс шен формуляр т1ехь билгалдинера : «Со парг1ат хир вац цхьа нохчий дийна а волуш». Ермолов куьйгаллехь волуш дора нохчийн ярташна уггар къиза т1елатарш: ялташ дагош, ц1енош дохош, даьхни х1аллакдеш. 1819-чу шеран 15-чу сентябрехь т1улга т1ехь т1улг ца буьтуш йохийна д1аяьккхира Дадин-юрт. Цунна т1аьххье Исти-су, Мелчу-хе, Нойбера, 1алерой, Кошкельда. Штурмаца т1елеташ х1аллакйира: Топли, Шира-юрт, кхиерш. Нохчийн ярташна уллохь г1алг1азкхийн станицаш йохкура, т1еман ч1аг1онаш йора, ялташ дуьйш долу латтанаш т1е салтий а ховшабой д1алоьцура. Оцу хьелаша яа х1ума а йоцуш дитина адам оьрсийн 1едална муьт1ахь хила дезаш дара мостаг1ашна хетарехь. Ермоловна хетара цу кепара ша Нохчийчоь йоккхур ю аьлла. Амма и бакъ дацара. Мацалла белла а машар, парг1ато езаш болу нохчий т1аме бовлура колониальни 1едална муьт1ахь ца хила. Халкъана ша т1аме дуьгун волу дика баьчча везара. Нохчий кхоьруш бацара шаьш баларх: «Кханенна юкъара Дела ву, къонах вац т1аьхьалона ойлаеш верг! » олура цара. Х1Х-чу б1ешеран 20-чу шерашкахь и тайпа ницкъ карийра ламарошна.